Lekker om weer te kolf, sê De Kock | News24
Lekker om weer te kolf, sê De Kock
Quinton de Kock en Hashim Amla stap met breë glimlagte van die veld nadat hulle 'n rekordvennootskap van 282 onoorwonne lopies opgestapel het in die Proteas se sege oor Bangladesj Sondag (15/10) in Kimberley. Foto: Charl Devenish
Die min kolfkans wat hy in die toetsreeks gehad het, het hom die geleentheid gegee om in die nette 'n paar tegniese dinge saam met die kolfafrigter Neil McKenzie uit te stryk.
Só sê Quinton de Kock, wat Sondag (15/10) saam met Hashim Amla met hul 282/0 die een rekord ná die ander opgestel het in Suid-Afrika se sege met tien paaltjies in die eerste eendagstryd teen Bangladesj in Kimberley.
"Ek het maar min kolfkans in die twee toetse vooraf gehad en dit was lekker om 'n slag weer hier te kon kolf. Ek hoop ek kan nou daarop voortbou," sê De Kock.
Die paaltjiewagter het agt in die Proteas se tweede beurt in Potchefstroom aangeteken en 28* in hul enigste kolfbeurt in die tweede toets in Bloemfontein.
De Kock (168*, 145 balle; 21x4, 2x6) en Amla (110*, 112b, 8x4) het die Tiere se 278/7 op die kolwersparadys – hul hoogste tot nog toe teen Suid-Afrika – sonder inspanning oortref met nog 43 balle oor.
Dit was die soveelste knou vir die toerspan wat net toe hy sy kop gelig het, weer planke toe gestuur is.
"Die kolfblad het makker geraak soos die wedstryd gevorder het. Daar was aan die begin toe ons geboul het 'n bietjie in vir die boulers. Dit het verdwyn ná sowat tien beurte waarna dit harde werk van die boulers geverg het. Dis maar die aard van die blad hier," sê De Kock, wat as die speler van die wedstryd aangewys is.
De Kock sê hulle het nooit daaraan gedink of besluit hulle gaan probeer om die wedstryd te beklink sonder om 'n paaltjie te verloor nie.
Hy en Amla het net aanhou kolf. Hulle was volgens hom nie bewus van enige rekords wat binne hul bereik was nie.
Die twee het nie net op Suid-Afrika se beste aanvangsvennootskap van 247 verbeter nie, hulle het ook op die 256 verbeter wat die Proteas se hoogste vennootskap om enige paaltjie was.
Dit was ook die beste grondslag tot nog toe om 'n wedstryd met tien paaltjies te beklink.
Hy het lof gehad vir die Tiere wat dié keer goeie weerstand met die kolf getoon het.
"Ek dink hulle het baie goed gekolf, hulle het die toestande mooi opgesom."
Mushfiqur Rahim het met sy onoorwonne 110 lopies geskiedenis gemaak. Hy was daarmee die eerste kolwer van Bangladesj om 'n honderdtal – in enige formaat – teen Suid-Afrika aan te teken.
De Kock sê die aanvangsbouler Dane Paterson wat erg deurgeloop het in sy debuut, hoef nie sleg te voel nie.